Karin Nødgaard (DF), 2009-10-22:
Dette lovforslag indeholder to hovedområder, hvoraf det første drejer sig om direktivet fra 1989 om »Fjernsyn uden grænser«, et direktiv, som siden da har reguleret tv-spredningsvirksomhed, herunder også den grænseoverskridende.
Der er nævnt en del delområder, som foreslås ændret, og som skal være en del af den her implementering, og det skønnes at være områder og ændringer, som vil gøre det mere klart for udbyderne, hvad de har at rette sig efter, samt også gøre det mere klart for bl.a. seerne, hvad der er juridisk gældende, f.eks. med hensyn til hvad der sendes og, som Venstres ordfører også nævnte det, med hensyn til produktplacering.
Det har der jo manglet klarhed over tidligere, og det er jo så opnået med det her lovforslag.
En anden ændring, som må siges at være en forbedring, er, at der fremover indføres en regel om, at såfremt det ønskes af andre tv-stationer, forpligtes en tv-station til at udlåne egne korte nyhedsuddrag fra begivenheder af stor interesse for offentligheden – nyheder, som ellers transmitteres med eneret af én tv-station.
Dette må siges at være en klar forbedring for seerne, og for Dansk Folkeparti er det meget vigtigt, at det ikke skal være muligt at undgå, at borgere kan få information i skrift og billeder.
I forbindelse med dette lovforslag er der jo selvfølgelig en del, der handler om ophavsret.
Det er altid vigtigt, at der er respekt om ophavsretten, og at noget ikke misbruges.
Det håber vi heller ikke sker i forbindelse med det her forslag, som er til behandling i dag.
Vi håber, at det i det kommende udvalgsarbejde kan blive belyst, om der kan opstå problemer i forbindelse med de korte nyhedsindslag, hvor der eventuelt også spilles musik.
Er der taget tilstrækkeligt hensyn til f.eks. komponisters og musikeres ophavsret?
Umiddelbart ser det ud, som om lovforslaget går videre end det, som vi måske er forpligtet til efter EU-reglerne.
Men lad os tage det i udvalgsarbejdet.
Det andet hovedområde, som ikke har noget med direktivet at gøre, men som der skal lovgives om nu, er spørgsmålet om den fjerde FM-kanal.
Som det nok er de fleste bekendt, har der været en del drøftelser om radioområdet og dets udvikling, og der blev i medieforligskredsen i juni 2009 lavet en tillægsaftale til den gældende medieaftale om dette område.
I forlængelse af disse drøftelser blev det besluttet, at den fjerde FM-kanal indtil udgangen af 2010 skal drives af Danmarks Radio.
Dette kræver behandling og godkendelse i Folketinget, hvilket hermed sker i dag.
Overordnet set kan Dansk Folkeparti tilslutte sig såvel forslaget om den fjerde FM-kanal som de i direktivet foreslåede ændringer.
Det er dog i dag oplagt at kommentere hele medieområdet, et område, der er under stor forandring i disse år.
Det bliver derfor spændende, når de kommende forhandlinger om en ny medieaftale indledes.
Der vil sandsynligvis være mange holdninger og mange interesser, som skal finde hinanden, for at den forhåbentlig bedste og mest fremadrettede aftale kan indgås.
Det bliver en spændende periode, og der hersker ikke tvivl om, at også medieverdenen jo er meget optaget af denne dagsorden, og Dansk Folkeparti vil selvfølgelig gå konstruktivt ind i disse forhandlinger.